Централна калифорнийска долина
Централната калифорнийска долина или само Централната долина () е голяма междупланинска долина в югозападната част на САЩ, в щата Калифорния.

Природа 
На изток е ограничена от планината Сиера Невада, а на запад – от Бреговите хребети. Разположена е на височина от 20 до 160 m. Простира се от север на юг на протежение от близо 800 km и ширина до 80 km. По произход представлява негативно тектонско огъване, запълнено с мощен слой от седиментни материали с кредна, палеогенова, неогенова и кватернерна възраст. Повърхността и е равна, леко хълмиста на изток и юг от наличието на древни крайречни хълмове и наносни конуси. Климатът е субтропичен, от средиземноморски тип, а на север – от континентален тип. Количеството на валежите намалява от север на юг от 1000 до 150 mm/m². Най-големите реки в долината са: Сакраменто на север и Сан Хоакин на юг. Развита е много гъста напоителна система. Северната ѝ част се отнася към зоната на субтропичните степи с червено-кафеникави почви, а южната – към полупустините. Централната Калифорнийска долина е важен земеделски район в САЩ с много добре развито земеделие – технически култури, овощарство, лозарство, а на юг – животновъдство. Разработват се нефтени находища.

Градове 
Фресно е най-големият град в долината, следван от Сакраменто (столицата на Калифорния), Бейкърсфилд, Стоктън и Модесто.

Град Ливърмор се счита за най-източния град в Района на Санфранциския залив, преди да се навлезе в Централната калифорнийска долина.

Региони 
Окръзите, свързани с Централната долина, се разделят в 4 региона:
 Северна Сакраментска долина (Шаста, Тихейма, Глен, Бют и Колуза)
 Сакраментски метрополис (Сакраменто, Ел Дорадо, Сатър, Юба, Йоло и Плейсър)
 Северен Сан Уакин (Сан Уакин, Станислос и Мърсед)
 Южен Сан Уакин (Мадейра, Фресно, Кингс и Тулери)

Външни препратки 
 Център на Голямата долина (Great Valley Center) – фондация за подобряване на живота в Централната долина
 Визия за долината (Valley Vision) – фондация за поощряване на гражданското участие в региона
 Снимки на Централната долина от Галерия Тера (Terra Galleria)

Източници 

Долини в Калифорния